Virallinen lehti nro C 207 , 21/07/1999 s. 0097



KIRJALLINEN KYSYMYS E-3644/98 esittäjä(t): Roberta Angelilli (NI) komissiolle (3. joulukuuta 1998) Aihe: Vammaisten lasten tukitoimet Roomassa Rooman kaupunki teki hiljattain päätöksen, jolla vammaisten lasten auttaminen siirrettiin sosiaalisten osuustoiminnallisten yhtiöiden vastuulle. Lehdistä saattoi lukea, että näissä osuustoiminnallisissa yhtiöissä enimmäkseen ei sovelleta maanlaajuista kyseisen alan työehtosopimusta, vaan otetaan alipalkattuja ja jopa pimeää työtä tekeviä työntekijöitä. Lisäksi niiden olisi mm. ammattiliitojen mielestä sosiaalisen luonteensa vuoksi vaikea toimia suunnitelmallisesti ja koordinoidusti yhdessä koulujärjestelmän ja vammaisuutta tutkivien työryhmien kanssa, kuten kansallisessa laissa määrätään vammaisten lasten oikeudesta opintoihin. Voiko komissio näin ollen kertoa: 1. Onko olemassa erityisiä direktiivejä tai tutkimuksia vammaisten lasten oikeudesta opintoihin? 2. Mitkä ovat muiden Euroopan unionin maiden asiaa koskevat linjaukset? 3. Olisiko suotavaa selvittää yllämainitun päätöksen voimassa olevien eurooppalaisten direktiivien mukaisuus? Komission jäsenen Édith Cressoninkomission puolesta antama vastaus (29. tammikuuta 1999) Kaikki jäsenvaltiot noudattavat vammaisten yhtäläisiä mahdollisuuksia koskevia Yhdistyneiden Kansakuntien (YK) yleisohjeita(1), joissa kehotetaan jäsenvaltioita takaamaan, että vammaisten koulutus muodostaa kiinteän osan koulutusjärjestelmää (6 artikla). Erityisopetustarpeiden periaatteita, politiikkaa ja soveltamista sekä erityisopetustarpeiden toimintakehystä koskeva Salamancan julistus, joka hyväksyttiin YK:n kasvatus-, tiede- ja kulttuurijärjestön (UNESCO) kesäkuussa 1994 järjestämässä erityisopetustarpeita käsittelevässä maailmanlaajuisessa konferenssissa, vahvisti kaikkien jäsenvaltioiden sitoutumisen kaikille tarkoitettuun koulutukseen. Tämä tarkoittaa vammaisten ottamista mukaan tavanomaiseen koulutusjärjestelmään. Yhteisössä ei ole annettu mitään direktiivejä tästä aiheesta. Toissijaisuusperiaatetta (EY:n perustamissopimuksen 126 artikla) sovelletaan tässä asiassa, joten jäsenvaltioille jätetään yksinomainen vastuu opetuksen sisällöstä ja koulutusjärjestelmän järjestämisestä. Jäsenvaltiot ovat kuitenkin yhdessä omaksuneet selkeästi sen linjan, että vammaiset lapset on otettava mukaan koulutusjärjestelmään samoin edellytyksin kuin muutkin lapset ja heille on annettava tarvittavaa apua. Tämä linjaus on tapahtunut pantaessa täytäntöön vammaisten integrointia koskevaa yhteisön Helios-toimintaohjelmaa (neuvoston päätös Helios II:sta (1993-1996) tehtiin helmikuussa 1993)(2) tai periaatetta, jonka mukaan vammaiset on otettava mukaan kaikkeen yhteisön politiikkaan ja toimintaan, erityisesti koulutuksen alalla (perustuu edellä mainittuihin YK:n yleisohjeisiin) (vrt. komission tiedonanto heinäkuulta 1996(3) ja neuvoston päätöslauselma joulukuulta 1996)(4). Helios II -ohjelman tuloksia esittelevässä loppuseminaarissa joulukuussa 1996 kaikista jäsenvaltioista nimetyt edustajat hyväksyivät Luxemburgin peruskirjan, jossa esitetään kaikille tarkoitettua koulua koskevat periaatteet, strategiat ja ehdotukset. Epätasa-arvoisuuden ja sosiaalisen syrjäytymisen torjuntaa koskevia Amsterdamin sopimuksen uusia määräyksiä on vahvistettu (erityisesti 2, 3 ja 6 artikla), ja niissä viitataan nimenomaisesti vammaisten yhtäläisten mahdollisuuksien varmistamiseen. Euroopan ensimmäiseen työllisyysasiain huippukokoukseen vuoden 1997 marraskuussa perustuvissa yhtei-sön toiminnan suuntaviivoissa vuodeksi 1999 vahvistetaan vammaisten ottamista mukaan ensimmäiseen osa-alueeseen (työllistettävyys) liittyviin toimiin tarkoituksena on parantaa heidän pääsyään työmarkkinoille. Tutkimusten alalla komissio on tukenut kahta Euroopan erityisopetuksen kehittämiskeskuksen tekemää tutkimusta. Toinen tutkimus käsittelee erityisopetusjärjestelmien nykytilaa 14:ssä Euroopan maassa (Helios I -raportin päivitys) ja toinen varhaista puuttumista erityisopetusta tarvitsevien oppilaiden tilanteeseen. Näissä tutkimuksissa analysoidaan nykyistä tilannetta sekä voimassaolevaa lainsäädäntöä ja toimintatapaa eri jäsenvaltioissa. Tutkimusten tiivistelmät ovat kyseisen viraston web-sivulla (http://www.european-agency.org) ja Euronewsissa. (1) Yhdistyneiden Kansakuntien yleiskokous: päätöslauselma 48/46, 20.12.1993. (2) EYVL L 56, 9.3.1993. (3) KOM(96) 406 lopullinen. (4) EYVL C 12, 13.1.1997.